অবশ্যই যেটা স্মার্ট। যা সদরে বরণ করল ওই পদ্ধতি, তা হল ব্যবসা। যেখানে প্রতি পদক্ষেপে হিসেব-কিতেব। মানে, সংখ্যা নাড়াচাড়া। গণিত-গবেষক কিথ ডেভলিন তাঁর ‘দি ম্যান অব নাম্বার্স: ফিবোনাচ্চি’স অ্যারিথমেটিক রিভলিউশন’ বইতে জানিয়েছেন এক ‘বিপ্লব’-এর কাহিনি। যুগান্তকারী সে ঘটনা ১২০২ খ্রিস্টাব্দের। ওই বছর প্রকাশিত হয় একটি বই। ‘লিবের আব্বাচি’। ভাষা ল্যাটিন। পৃষ্ঠা ছ’শো। লেখক ইতালির পিসা শহরের অধিবাসী এক লিয়োনার্দো। পরে যিনি পরিচিত হন ফিবোনাচ্চি নামে। ইতালীয় শুল্ক বিভাগের এক কর্মচারীর সন্তান লিয়োনার্দো তাঁর বাবার সঙ্গে ঘোরেন উত্তর আফ্রিকার নানা জায়গায়। সংস্পর্শে আসেন মুসলমান ব্যবসায়ীদের। লক্ষ করেন তাঁদের হিসেব-কিতেব। দশটি চিহ্ন দিয়ে অতি সহজে সংখ্যা নাড়াচাড়া। ওই পদ্ধতিতে সহজে গণনায় কৌশল ও তার ব্যবহারিক প্রয়োগ নিয়ে ফিবোনাচ্চি লিখলেন ‘লিবের আব্বাচি’। বাংলায় যার অর্থ ‘গণনার বই’। প্রকাশনার পর বইখানি বেস্টসেলার। ইউরোপের ব্যবসায়ীরা লুফে নিলেন তা। হিসেব-কিতেব যে এত সহজে করা যায়, তা তো আগে জানা ছিল না!